Padmaavat (Padmavati) Movie Review: ‘पद्मावत’ संजय लीला भंसाली की एक ऐसी फिल्म जिसके विषय को लेकर पिछले काफी समय से विवाद देखने को मिला। लेकिन भारी विवाद के बीच ये फिल्म सिनेमाघरों तक आने में सफल रही। संजय लीला भंसाली निर्देशित इस फिल्म में दीपिका पादुकोण, रणवीर सिंह और शाहिद कपूर मुख्य किरदार निभाते नजर आएंगे। बात फिल्म की करें तो इसे देखने के बाद ऐसा बिल्कुल नहीं लगता है कि निर्देशक को किसी भी समाज और संगठन से किसी तरह की हरी झंडी दिखाए जाने की जरूरत है। इसकी वजह यह है कि फिल्म में कहीं भी राजपूतों के मान सम्मान को ठेस पहुंचाने की कोशिश की ही नहीं गई है। बल्कि संजय लीला भंसाली ने फिल्म में राजपूतों की ‘आन, बान और शान’ को पर्दे पर बखूबी उकेरा है।